text: প্রকাশ : ২৬ মে ২০২২, ১৭:৫৪
  মিরপুর টেস্টে নিজেদের দ্বিতীয় ইনিংসেও শুরুতে বিপর্যয়ে পড়েছে বাংলাদেশ। শ্রীলঙ্কান বোলারদের তোপে দলীয় ২৩ রানে ৪ উইকেট হারিয়েছে স্বাগতিকরা। আর এই অস্বস্তি নিয়েই চতুর্থ দিন শেষ করেছে বাংলাদেশ। এতে করে ম্যাচ বাঁচানো নিয়ে শঙ্কা তৈরি হয়েছে।
  বৃহস্পতিবার (২৬ মে) শেষে বাংলাদেশ নিজেদের দ্বিতীয় ইনিংসে ৪ উইকেট হারিয়ে ৩৪ রান করেছে। তবে এখনও লঙ্কানদের থেকে ১০৭ রানে পিছিয়ে রয়েছে। মুশফিকুর রহিম ১৪ ও লিটন দাস ১ রানে অপরাজিত রয়েছেন।
  বাংলাদেশ ইনিংসে দলীয় ষষ্ঠ ওভারের প্রথম বলে ব্যক্তিগত শূন্য রানে আসিথা ফার্নান্দোর বলে স্লিপে থাকা কুশল মেন্ডিসকে ক্যাচ দেন তামিম ইকবাল। নিজের ৬৭তম টেস্টে এসে প্রথমবার 'পেয়ার' পেলেন এই দেশসেরা ওপেনার। টেস্টের দুই ইনিংসে ব্যাটিংয়ে শূন্য রান করলে এটাকে ক্রিকেটীয় ভাষায় পেয়ার বলে। তামিম ইকবালের পর নাজমুল হোসেন শান্ত (২, রান আউট), মুমিনুল হক (০) ও মাহমুদুল হাসান জয় (১৫) দ্রুতই ফিরে যান।
  শ্রীলঙ্কান বোলার আসিথা ফার্নান্দো ২টি ও কাসুন রাজিথা একটি উইকেট লাভ করেন।
  এর আগে সিরিজের দ্বিতীয় টেস্টের চতুর্থ দিন নিজেদের প্রথম ইনিংসে ৫০৬ রানে অলআউট হয়েছে শ্রীলঙ্কা। বাংলাদেশকে ১৪১ রানের লিড দিয়েছে। লঙ্কানদের শেষ ব্যাটার হিসেবে আসিথা ফার্নান্দোকে রান আউট করেন সাকিব আর হাসান। ১৪৫ রানে অপরাজিত থাকেন অ্যাঞ্জেলো ম্যাথিউস। বাংলাদেশের হয়ে ৫ উইকেট নেন সাকিব আল হাসান।